钦定古今图书集成/明伦汇编/宫闱典/第084卷 > 公主 下嫁滕引
## 钦定古今图书集成/明伦汇编/宫闱典/第084卷 > 公主 下嫁滕引

按《吴志滕引传》：“引字承嗣，北海剧人也。伯父耽，父胄，
与刘繇州里通家，以世扰乱，渡江依繇。孙权为车骑
将军，拜耽右司马，以宽厚称。早卒，无嗣。胄善属文，权
待以宾礼，军国书疏，常令损益润色之。亦不幸短命。
权为吴王，追录旧恩，封引都亭侯。少有节操，美仪容，
弱冠尚公主。年三十，起家为丹阳太守，徙吴郡、会稽”，
所在见称。太元元年，权寝疾诣都，留为太常，与诸葛
恪等俱受遗诏辅政。孙亮即位，加卫将军。恪将悉众
伐魏，引谏恪曰：“君以丧代之际，受伊、霍之托，入安本
朝，出摧强敌，名声振于海内，天下莫不震动，万姓之
心，冀得蒙君而息。今猥以劳役之后，兴师出征，民疲力屈，远主有备，若攻城不克，野略无获，是丧前劳而
招后责也。不如案甲息师，观隙而动。且兵者大事，事
以众济，众苟不悦，君独安之？”恪曰：“诸云不可者，皆不
见计算，怀居苟安者也。而子复以为然，吾何望乎！夫
以曹芳暗劣，而政在私门，彼之臣民固有离心。今吾
因国家之资，藉战胜之威，则何往而不克哉！”以引为
都下督，掌统留事。引白日接宾客，夜省文书，或通晓
不寐。孙峻既诛诸葛恪，引以恪子竦妻父辞位。峻曰：
“鲧、禹罪不相及，滕侯何为？”峻、引虽内不沾洽，而外相
包容。进引爵高密侯，共事如前。峻死，以后事付𬘭。𬘭
始为偏将军。及峻死，为侍中、武卫将军，领中外诸军
事，代知朝政。吕据闻之，大恐，与诸督将连名共表荐
滕，引为丞相，𬘭更以引为大司马，代吕岱驻武昌。据
引兵还，使人报引，欲共废𬘭。𬘭闻之，遣从兄虑将兵
逆据于江都，使中使敕文钦、刘纂、唐咨等合众击据，
遣侍中左将军华融、中书丞丁晏告引取据，并喻引
宜速去意。引自以祸及，因留融、晏，勒兵自卫。召典军
杨崇、将军孙咨，告以𬘭为乱，迫融等使，有书难𬘭，𬘭
不听，表言引反，许将军刘丞以封爵，使率兵骑急攻
围引。引又劫融等，使诈诏发兵。融等不从，引皆杀之。
引颜色不变，谈笑若常。或劝引引兵至苍龙门，将士
见公出，必委𬘭就公。时夜已半，引恃与据期，又难举
兵向宫，乃约令部曲说吕侯以在近道，故皆为引尽
死，无离散者。时大风，比晓，据不至，𬘭兵大会，遂杀引
及将士数十人，夷引三族。